Man doodgeskiet toe hy gaspistool rigDie gaspistool waarop beslag gelê is. Foto: Verskaf Die polisie in Port Elizabeth het Woensdag ŉ verdagte doodgeskiet nadat hy glo ŉ vuurwapen op hulle gerig het. Kapt. Andre Beetge, polisiewoordvoerder, het gesê die voorval het in die vroeë oggendure in Kwazakhele plaasgevind. “Die polisie het Seyisistraat in New Brighton gepatrolleer toe hulle twee mans opgemerk het wat verdag optree,” het Beetge gesê. “Een van die verdagtes het ŉ vuurwapen op die beamptes gerig. Die beamptes het op hom geskiet en hom noodlottig gewond. Die ander verdagte, wat 24 jaar oud is, is op die toneel in hegtenis geneem.” Beetge het gesê daar is later vasgestel dat die 24-jarige verdagte sedert Augustus verlede jaar ŉ gesoekte misdadiger is. Die polisie het tydens die voorval beslag gelê op ŉ gaspistool en gesteelde goedere wat die twee glo ŉ paar minute voor die voorval by ŉ inwoner in dieselfde straat geroof het. Die polisie ondersoek ŉ saak van gewapende roof en doen ook ŉ geregtelike doodsondersoek. Die 24-jarige verdagte moet Donderdag in die New Brighton-landdroshof verskyn.